Seun met asma red weduwee uit brandende huis | Maroela Media
Jeandré (15) het aan Netwerk24 gesê hy het oor 'n twee meter lange hek geklouter om by die huis uit te kom en weet steeds nie hoe hy dit reggekry het nie. Hy het gesê hy was glad nie bang toe hy by die brandende huis ingehardloop het nie.
Corrie Potgieter, sy oupa, het gesê hy glo dit was adrenalien wat oorgeneem het.
Jeandré se oupa en sy oom, Cornél, is lede van die Elspark Gemeenskapspolisiëringsforum (GPF). Hulle het Saterdagaand 'n noodoproep ontvang en die drie het hulle na die brandende huis gehaas.
Corrie en Cornél het nog probeer om die hek oop te breek, toe klouter Jeandré al daaroor. Hy het die eienaar van die huis, 'n weduwee in haar 40's, in die kombuis aangetref. Sy was in 'n verwarde toestand en haar gesig vol roet. Hy het haar gered en na buite gelei.
'n Buurman het aan Netwerk24 gesê die vrou het gegil dat haar huis brand en is toe terug in die huis om haar drie honde, wat die brand oorleef het, te red.
Sy woon in die huis saam met haar skoonpa en haar seun. Hulle was nie tuis tydens die voorval nie.
Die brand het vinnig deur die huis versprei. Buiten die mure het daar nie veel van die gebou oorgebly nie.
Jeandré het gesê die vlamme het al na die kombuis begin versprei toe hy by die huis ingegaan en die vrou na veiligheid gelei het. Hy en die vrou is na 'n nabygeleë hospitaal geneem waar hulle vir rookinaseming behandel is. Hulle is albei op dieselfde dag ontslaan.
Wat n brave seun. Jeandre jou ouers is seker so trots op jou.
Mooi so, jy het nie vir een oomblik aan jou eie veiligheid gedink nie, net gedoen wat jy moes.
Baie trots op.
Lizette Potgieter · 4 jaar gelede
Ja ek as ouma is baie trots op my kleinseun, en net dankbaar die Liewe Vader se engele hom beskem het.
Mooi so! Ek hoop jy kry een of ander dapperheidstoekenning – jy is 'n uitstekende voorbeeld vir jonges! Ouma, jy mag maar trots op hom wees!